ИТХ-ын тэргүүлэгчдийн 2017 оны

10 дугаар сарын 31-ний өдрийн

77-р тогтоолын 2дугаар хавсралт:

**ЦӨМ СҮРГИЙН ҮРЖЛИЙН МАЛ МАЛЛАХАД**

**БАРИМТЛАХ ЖУРАМ**

**Нэг.  Нийтлэг үндэслэл**.

1.1. Цөм сүргийн малаас стандартын шаардлага хангасан үржлийн өсвөр хээлтэгч, хээлтүүлэгч өсгөн бойжуулж борлуулах үйл ажиллагаатай холбогдон үүсэх харилцааг зохицуулахад  журмын   зорилго оршино.

1.2. Сумын хэмжээнд энэ чиглэлээр үйл ажиллагаагаа явуулах гадаадын хөрөнгө оруулалттай аж ахуйн нэгж, олон улсын байгууллагуудад хамааралтай.

1.3. Үржлийн мал бойжуулж борлуулах ажлыг “Малын удмын сан эрүүл мэндийг хамгаалах тухай хуулийн дагуу шаардлага хангасан малчин, мал бүхий иргэн, хуулийн этгээд  эрхлэнэ.

**Хоёр.  Цөм сүргийн үржлийн мал, амьтан өсгөн бойжуулж борлуулах эрх бүхий этгээдэд  тавих  шаардлага**

2.1. Цөм сүргийн үржлийн мал, амьтан өсгөн бойжуулж борлуулах үйл ажиллагаа эрхлэж байгаа иргэн, хуулийн этгээд дараах шаардлагыг хангасан байна. Үүнд:

2.1.1. "Малын удмын сан, эрүүл мэндийг хамгаалах тухай" хуулийн 4.3.6-д заасны дагуу хөдөө аж ахуйн асуудал хариуцсан төрийн захиргааны төв байгууллагаар баталгаажсан үүлдэр, үүлдрийн болон үржлийн хэсэг, омгийн (цаашид үүлдэр омог гэх) малын шилмэл хэсгээс бүрдсэн энэ журмын 2.1.6-д зааснаас доошгүй цөм сүргийн хээлтэгч малтай байх;

2.1.2. Мэргэжлийн мал зүйч болон мэргэжлийн байгууллагаар малдаа жил бүр үзлэг ангилалт хийлгэж, үржлийн анхан шатны бүртгэлийг бүрэн хөтөлсөн мал бүр нь хувийн дугаартай байх;

2.1.3. "Малын удмын сан, эрүүл мэндийг хамгаалах тухай" хуулийн 6.1.3-т заасны дагуу мэргэжлийн байгууллагаар малынхаа удам гарваль, ашиг шимийн гарц чанарыг тогтоолгож баталгаажуулсан гэрчилгээтэй байх;

2.1.4. Мал эмнэлгийн урьдчилан сэргийлэх арга хэмжээнд  мал, амьтныг жил бүр бүрэн  хамруулж,   эрүүл  болохыг   мэргэжлийн  байгууллагаар  тогтоолгосон  байх;

2.1.5. Цөм сүргийн хээлтэгчийн ашиг шимийн дундаж үзүүлэлт нь тухайн үүлдэр омгийн малын  нэг ба  түүнээс  дээш ангийн шаардлагыг  хангасан байх;

2.1.6.  Цөм сүрэгт байх тохиромжтой хэвшлийн хээлтэгчийн тоо дор дурдсан хэмжээнээс  цөөнгүй байх;

|  |  |  |
| --- | --- | --- |
| Хариуцагч | хонь, ямаа | үнээ |
| Эрх бүхий хуулийн этгээд | 800 | 50 |
| Малчин | 300 | 30 |

2.1.7. Цөм сүргийн үржлийн мал бойжуулах малчин, мал бүхий иргэн нь шаардлага хангасан малын хашаа байртай, ажлын туршлагатай байх.

2.1.8. Цөм сүргийн малыг үр төлийн чанараар шалгагдсан баталгаажсан хээлтүүлэгчийг үржилд ашиглах

2.1.9. Малын удам гарваль, ашиг шимийн талаарх мэдээллийг улс, аймгийн үржлийн бүртгэл мэдээллийн нэгдсэн санд оруулж, олон нийтэд мэдээллийг ил тод хүргэдэг байх.

2.1.10. Цөм сүрэгт явуулах үржлийн ажил. үйлчилгээг сумын МЭҮТ, аймгийн мал үржлийн албаны  хяналтын дор гүйцэтгэдэг байх.

**Гурав. Цөм сүргийн \үҮржлийн мал борлуулах**

3.1   Цөм сүргийн үржилд зориулан бойжуулсан мал, амьтныг үржлийн малын үзэсгэлэн, дуудлага худалдаа, биржийн худалдаа, цахим худалдаа зэрэг  арга хэлбэрийг ашиглан тухайн мал, амьтныг сайжруулагчаар ашиглахаар зөвшөөрөгдсөн бүс нутагт мэргэжлийн байгууллагын зөвшөөрөл, хяналтын дор худалдан борлуулна.

3.2   цөм сүргийн үржилд зориулан худалдсан мал, амьтан нь  эрүүл мэндийн болон  өөрөөс дээш 2 үеийн удам гарваль үржил ашиг шимийг тодорхойлж бичсэн үржлийн гэрчилгээтэй байна.

**Дөрөв.  Хяналт тавих**

4.1. Цөм сүргийн үржлийн мал, амьтан бойжуулж борлуулах журмын хэрэгжилтэд үржлийн хяналтын      улсын байцаагч   хяналт тавина.

4.2 Цөм сүргийн хээлтэгч хээлтүүлэгч маллах иргэнтэй МЭҮТ-н мэргэжилтэн гэрээ байгуулан ажиллана.

4.3. Цөм сүргийн хээлтэгч хээлтүүлэгчээс зөвшөөрөлгүйгээр үржлийн мал, амьтан бойжуулж, зах зээлд борлуулахыг хориглоно.

4.4. Энэ журмыг зөрчигчдөд "Малын удмын сан, эрүүл мэндийг хамгаалах тухай" хууль,  болон бусад холбогдох хууль, тогтоомжийн дагуу   хариуцлага   хүлээлгэнэ.